**Noskaidroti labākie “Prezidenta kausā 2017”**

Sestdien, 21. oktobrī, Siguldas Bobsleja un kamaniņu trasē aizvadītas sezonas atklāšanas sacensības “Prezidenta kauss 2017” starta estakādē, pulcējot vairāk kā 80 sportistu.

Labākie katrā vecuma grupā tika noskaidroti summējot divus labākos starta rāviena laikus. Vīriešu, junioru, divvietīgo ekipāžu un junioru divvietīgo ekipāžu konkurencē pie starta laikiem tika skaitīts arī viens starta reakcijas rāviens.

Vīriešu konkurencē nepārspēts gan abos starta rāvienos, gan reakcijas rāvienā bija Kristaps Mauriņš, kam tuvākais sekotājs bija Artūrs Dārznieks, bet trešajā vietā Inārs Kivlenieks.

Dāmu konkurencē visus trīs pjedestāla pakāpienus aizņēma juniores – nepārspēta abos starta rāvienos un kopvērtējumā bija Elīna Ieva Vītola. Otrā vieta Sigitai Bērziņai, bet bronza Andai Upītei, aiz sevis atstājot Ullu Zirni un Kendiju Aparjodi, lai gan visas trīs jaunās sportistes vēl atbilst jauniešu “A” vecuma grupai.

Arī divvietīgo ekipāžu konkurencē labākie starta rāviena un reakcijas laiki Kristenam Putinam un Imantam Marcinkēvičam, kuri par vairāk kā sekundes desmitdaļu apsteidza otrās vietas ieguvējus juniorus Mārtiņu Botu un Robertu Plūmi, savukārt trešā vieta pieredzējušajam brāļu Šicu duetam.

Jauniešu “A” grupā uzvara Lūkasam Krastam, kurš regulāri uzrāda labus rezultātus un arī šoreiz labākie laiki abos starta rāvienos. Arī starp meitenēm ar labākajiem laikiem abos rāvienos uzvara Laimai Osei.

Jauniešu “B” grupā labākie Fēlikss Grantiņš un Viktorija Ziediņa, bet starp jauniešiem “C” Gustavs Krasts un Paula Boķe.

Latvijas Nacionālā kamaniņu sporta izlase jau drīz dosies ceļā uz treniņnometni 2018. gada ziemas Olimpisko spēļu mājvietu Phjončhanu, bet Viessmann Pasaules kausa sezonu sāks pēc nepilna mēneša.